hotchpotch/miracl-hf-unified huggingface dataset:
Jos
Jos on Plateaun osavaltion pääkaupunki Nigerian keskiosassa. Vuonna 2002 siellä oli noin 742 000 asukasta.
Jos sijaitsee Josin ylängöllä 1200 metriä merenpinnan yläpuolella. Brittien siirtomaavallan aikana se oli merkittävä tinakaivoskaupunki.
Josin matkailunähtävyyksiä ovat vesiputoukset, ruusutarhat ja erikoinen basalttimuodostelma Riyom Rock. Josin kansallismuseossa on kokoelma keramiikkaa siirtomaavaltaa edeltäneeltä ajalta. Josin luonnonpuistossa on harvinaisia kääpiövirtahepoja, jotka myös lisääntyvät siellä.
Syyskuussa 2001 kaupungissa puhkesi kristittyjen ja muslimien välisiä levottomuuksia, joissa yli tuhat ihmistä sai surmansa. Mellakoiden jälkeen kaupunki jakautui kummankin väestöryhmän hallitsemiin alueisiin.
Marraskuussa 2008 satoja ihmisiä kuoli paikallisvaalien yhteydessä syntyneissä islaminuskoisten hausojen ja kristittyjen beromien välisissä levottomuuksissa.
17. tammikuuta 2010 alkoi jälleen uusia levottomuuksia, joiden seurauksena muutamassa päivässä sai surmansa lähes 500 ihmistä. Levottomuudet jatkuivat saman vuoden maaliskuussa, jolloin niissä menehtyi eri arvioiden mukaan 120–500 ihmistä.
Stade 15 Octobre
Stade 15 Octobre () on jalkapallostadion Bisertanissa, Tunisiassa. Stadion rakennettiin vuonna 1985 ja sinne mahtuu 20 000 katsojaa. Se toimii CA Bizertinin kotistadionina.
Stadion on nimetty päiväyksen mukaan, jolloin Tunisian itsenäisyyden jälkeen viimeiset ulkomaalaiset sotilaat lähtivät maasta pois 15. lokakuuta 1963.
Svetlahorsk
Svietlahorsk () on keskikokoinen kaupunki ja hallintopiiri Homelin alueella Valko-Venäjän eteläosissa. Vuonna 2009 kaupungissa asui 69 995 ihmistä. Hallintopiirin asukasluku oli samassa väestönlaskennassa 90 125, mikä sisälsi kaupungin lisäksi kaksi runsaan 2000 asukkaan kaupunkityyppistä taajamaa (Parytšy ja Sasnovy Bor) ja ympäröivän maaseudun kylineen.
Piirin dokumentoitu historia ulottuu ainakin vuoteen 1560, jolloin alueen kuuluessa Liettuan suuriruhtinaskuntaan, siellä sijaitsi "Šacilavičy"n (myöhemmin "Šacilki"n) kylä (). Tästä syystä kaupungissa vietetään 450 vuotsijuhlia 2010. Vuonna 1924 kylästä tuli silloisen Babruiskin maakunnan erään piirin keskus. Vuoden 1956 päättyessä paikkakunta sai pikkukaupungin arvon. Piirin nimi muutettiin Svietlahorskiksi vuonna 1961. Varsinaisen kaupunkistatuksen Svietlahorsk sai vuonna 1963.
Svietlahorskiin on kauppamerenkulkuun sopiva vesiyhteys, sillä kaupunki sijaitsee Dneprin sivuhaaran Berezinan lounaisrannalla ja yläjuoksulle Babruiskiin liikutaan jokialuksilla. Kantatie P82 Babrujskista Retšytsaan kulkee kaupungin eteläpuolitse ja tähän Svietlahorskin itälaidalla liittyvä kantatie P149 johtaa pohjoisessa 45 kilometrin päässä sijaitsevaan Žlobiniin. Lisäksi kaupungin kautta kulkee Žlobinista etelään johtava rautatie.
Svietlahorsk on teollisuuskaupunki, jossa tuotetaan mm. kemiallista kuitua, paperimassaa ja betonielementtejä. Suuri osa teollisuudesta on sijoittunut kaupungin kaakkoisosassa olevalle laajalle teollisuusalueelle.
Gamezer.com
Gamezer.com on vapaa-ajan verkkosivusto. Sivuston ideana on pelata ihmisvastustajaa vastaan joko biljardia tai shakkia. Näistä suositumpi on biljardi, jota on pelaamassa vuorokauden ympäri tuhansia pelaajia. Sivustolle on rekisteröitynyt 2 707 539 käyttäjää , joista suurin osa on kotoisin Lähi-idästä.
Shari Shattuck
Shari Shattuck (s. 18. marraskuuta 1960 Atlanta, Georgia, Yhdysvallat) on yhdysvaltalainen näyttelijä ja kirjailija.
Shattuck on näytellyt muun muassa televisiosarjassa "Tunteita ja tuoksuja" (1996–1999) ja elokuvassa "Vaarallisella alueella" (1994). Vuonna 1980 hän esiintyi miestenlehti "Playboyn" kansityttönä. 2000-luvulla Shattuck on keskittynyt kirjalliseen tuotantoonsa. Hänen ensimmäinen romaaninsa "Loaded" ilmestyi vuonna 2003. Hän on kirjoittanut myös näytelmiä.
Shattuck oli vuosina 1990–2002 naimisissa näyttelijä Ronn Mossin kanssa, ja heillä on kaksi tytärtä, Creason Carbo (s. 26. helmikuuta 1994) ja Caleb Maudine (s. 19. marraskuuta 1998). Hän on näyttelijä Shawna Shattuckin pikkusisko.
Toimi Tulikoura
Toimi Tulikoura (vuoteen 1906 Brandstaka) (19. helmikuuta 1905 Vehkalahti – 30. heinäkuuta 1983 Kuopio) oli lakimies ja urheilujohtaja.
Toimi Tulikoura suoritti ylemmän oikeustutkinnon vuonna 1931 ja sai varatuomarin arvon 1934. Hän teki pitkän uran Suomen oikeuslaitoksen palveluksessa. Hänen ensimmäiset toimensa olivat Salmin kihlakunnan henkikirjoittajana 1933–1935 ja Pirkkalan kihlakunnan henkikirjoittajana 1934–1944. Sen jälkeen hän siirtyi Kuopioon toimien Kuopion lääninhallituksen nuorempana lääninsihteerinä 1944–1947, Itä-Suomen hovioikeuden notaarina 1947–1949, viskaalina 1949–1951, kanneviskaalina 1951–1952, asessorina 1952–1957 ja hovioikeudenneuvoksena 1957–1970.
Tulikouran urheilujohtajaura alkoi 1940-luvun lopulla ensin Pohjois-Savon piirissä. Suomen Urheiluliiton hallituksessa hän toimi 1949–1964, varapuheenjohtajana 1955–1963 ja puheenjohtajana 1964, liittovaltuuston puheenjohtajana 1965–1968. Kansainvälisen Yleisurheiluliiton IAAF:n hallituksen jäsenenä Tulikoura toimi 1964–1968 ja Suomen Olympiakomitean hallituksen varapuheenjohtajana 1964–1965.
Tulikoura oli 1950-luvulla ja 1960-luvun alussa usein Suomen edustusjoukkueiden johtajana. Hän toimi Suomen olympiajoukkueen yleisurheilun lajijohtajana Rooman kisoissa 1960 ja olympiajoukkueen ylijohtajana Tokiossa 1964, yleisurheilun EM-kisajoukkueen johtajana Bernissä 1954 ja Tukholmassa 1958.
Tulikoura oli nuoruudessaan aktiiviyleisurheilija päälajeinaan pituushyppy, korkeushyppy ja kolmiloikka. Hänen ensimmäiset seuransa olivat Vehkalahden Veikot ja Haminan Tarmo. Siirryttyään opiskelemaan Helsingin yliopistoon hän edusti Helsingin Kisa-Veikkoja, jolloin hän saavutti SM-kultaa kolmiloikassa 1929 ja oli edellisenä vuonna olympiaedustaja Amsterdamin kisoissa sijoittuen viidenneksi ennätystuloksellaan 14,70.
Toimi Tulikouran poika on urheilulääkärinä tunnettu Ilkka Tulikoura. Hänen isänsä oli kansanedustaja Juho Tulikoura, joka teloitettiin punaisten toimesta Kouvolassa 1918.
Toimi Tulikoura palveli jatkosodassa I. pataljoonassa Jalkaväkirykmentti 23:ssa kapteenina 1941 ja 1942 majurina.
Sapele
Sapele on kaupunki Deltan osavaltiossa Nigerian eteläosassa. Vuonna 2000 siellä oli noin 130 000 asukasta.
Sapele sijaitsee Benin-joen varressa lähellä paikkaa, jossa sivujoet Ethiope ja Jamieson yhtyvät joen pääuomaan. Kaupunki on nykyisin Nigerian merkittävimpiä jokisatamia, jossa käsitellään ja rahdataan sahatavaraa, kumia ja palmuöljyä.
Finn Salomonsen
Finn Salomonsen (31. tammikuuta 1909 Kööpenhamina – 23. huhtikuuta 1983) oli tanskalainen lintutieteilijä, joka tutki etenkin Grönlannin linnustoa.
Salomonsen kiinnostui Grönlannista ja sen linnustosta tehtyään 16-vuotiaana Lehn Schiolerin kanssa retken Upernavikin alueelle. Salomonsen suoritti tutkinnon eläintieteessä vuonna 1932 ja väitteli tohtoriksi 1939. Hän toimi Kööpenhaminan yliopiston eläintieteen museon assistenttina, vuodesta 1952 kuraattorina ja vuodesta 1958 vuoteen 1978 ylikuraattorina. Hänen tutkimuksensa suuntautuivat etupäässä lintujen muuton ja sulkasadon tutkimiseen.
Salomonsen toimitti Tanskan lintutieteellisen yhdistyksen lehteä "Dansk Ornithologisk Forenings Tidsskrift" vuosina 1942–1961. Hän osallistui 19 kirjan julkaisemiseen. Hän toimi Tanskan lintutieteellisen yhdistyksen puheenjohtajana 1959–1971.
Salomonsen teki tutkimusretken Filippiineille 1951–1952 ja Bismarckinsaarille 1962. Hän kuvaili ja nimesi muutamia tieteelle uusia lintulajeja ja alalajeja, muun muassa latvusmesitin ("Neodrepanis hypoxantha").
Finn Salomonsen avioitui vuonna 1955 Ruth Birgit Nielsenin kanssa.
Shawna Shattuck
Shawna Shattuck (syntynyt 1950-luvulla, Yhdysvalloissa) on yhdysvaltalaisen näyttelijän Shari Shattuckin vanhempi sisar. Hän on esiintynyt sivurooleissa sarjassa Teho-osasto (1995) ja kahdessa elokuvassa vuonna 2001.
Rovaniemen Palloseuran kausi 2008
Rovaniemen Palloseuran kausi 2008 oli RoPS:n 23:s kausi pääsarjatasolla Veikkausliigassa. RoPS sijoittui lopulta kymmenenneksi Veikkausliigassa, vaikka alkukaudesta vaikutti että joukkue sijoittuisi vieläkin paremmin. RoPS joutui lähtemään kauteen uudella valmentajalla Tom Saintfietillä, koska syksyllä 2007 RoPS:n Veikkausliigaan nostanut valmentaja Kari Virtanen ei halunnut jatkaa päävalmentajana. Saintfiet saapui Hollannin FC Emmenistä RoPS:aan. Saintfiet ei kuitenkaan ollut oikea mies valmennustehtäviin, sillä RoPS antoi Saintfietille potkut ennen kauden alkua. Tilalle palkattiin virolainen Valeri Bondarenko.
RoPS osallistui kauden aikana myös Suomen Cupiin, jossa joukkue selvisi 6.kierrokselle, jossa lopulta Warkaus JK pudotti RoPS:n jatkosta.
Kokonaistuotanto
Kokonaistuotanto on kansantaloudessa tietyssä ajanjaksossa, yleensä vuodessa, tuotettujen lopputuotteiden arvo. Kokonaistuotannon mittarina käytetään bruttokansantuotetta (BKT). Esimerkiksi Suomen BKT oli vuonna 2007 noin 165 miljardia €.
Kadettitoverikunta
Kadettitoverikunta ry on kadettien opiskelijajärjestö, jonka tarkoituksena on vaalia Kadettikoulun ja kadettien perinteitä sekä kehittää yhteistoimintaa muiden opiskelijajärjestöjen kanssa.
Kadettitoverikunnan toiminta on esillä kadettien jokapäiväisessä elämässä Maanpuolustuskorkeakoulun kampuksella. Se vastaa mm. erilaisten tapahtumien järjestämisestä, Kalpa-lehden tuotannosta, Kadettikellarin toiminnasta sekä yhteistoiminnasta muiden korkeakoulujen ja yhteistyökumppaneiden kanssa.
Vuonna 1925 perustettiin kadettien keskuudessa toverikunta, jonka toiminta jatkui myöhemmin Kadettioppilaskuntana. Vuonna 2006 suoritettiin organisaatiomuutos, jolloin perustettiin rekisteröitynyt yhdistys jatkamaan Kadettioppilaskunnan toimintaa. Ylioppilaskuntatehtävät eriytettiin Maanpuolustuskorkeakoulun oppilaskunnaksi.
Tietokoneen vangit
Tietokoneen vangit ("Devil on My Back") on Monica Hughesin kirjoittama nuorten tieteiskirja. Alkuperäisteos ilmestyi 1984 ja suomennos 1986. Kirjan on suomentanut Saima-Liisa Laatunen.
Yhteisyritys
Yhteisyritys on yritys, jonka esimerkiksi emoyritys omistaa tasaosuuksin (esimerkiksi puoliksi) yhdessä jonkin yrityskonserniin kuulumattoman toisen yrityksen tai muun tahon kanssa. Myös omistajien äänivalta jakautuu vastaavasti tasan kahden tai useamman omistajatahon kesken. Omistajat tavallisesti ohjaavat yrityksen päätöksentekoa niin, ettei millään taholla ole yksin määräämisvaltaa yhteisyrityksessä.
Seppo Kujala
Seppo Antero Kujala (s. 24. syyskuuta 1980) on suomalainen kuulantyöntäjä, joka edusti urallaan Lapin Veikkoja ja Kajaanin Kipinää. Kujala on saavuttanut Kalevan kisoissa hopeaa 2008 ja 2009 sekä pronssia 2010. Lisäksi hän oli kolmas sisäratojen SM-kilpailuissa 2007. Nuorten Pohjoismaiden mestaruuskilpailuissa hän sai hopeaa 2000. Hän edusti Suomea aikuisten maaottelussa ensimmäisen kerran 2008. Kujalan ennätys 19,35 metriä on työnnetty Rovaniemellä 2008.
Jalkapallon Suomen Cup 2008
Suomen Cup 2008 oli kaikkiaan 54. jalkapallon Suomen Cupin järjestämisvuosi. Kilpailuun osallistui 361 joukkuetta. Loppuottelu pelattiin 1. marraskuuta. Turnauksen voitti HJK kukistettuaan finaalissa FC Hongan.
HJK:lle Suomen Cupin voitto oli kaikkiaan kymmenes. FC Honka hävisi toisena vuotena peräkkäin finaalin (Tampere United voittaja kaudella 2007).
Retšytsa
Retšytsa (, IPA ['rɛtʂɨtsa]) eli Retšitsa (; ) on keskikokoinen kaupunki ja hallintopiiri Homelin alueella Valko-Venäjän eteläosissa. Homel sijaitsee 50 kilometriä Retšytsan itäpuolella. Vuoden 2009 väestönlaskennassa kaupungin asukasluku oli 64 731 ihmistä. Kaupungin nimeä kantavan hallintopiirin asukasluku oli 104 781, mihin sisältyivät Retšytsan kaupunki, Vasilevitšyn pikkukaupunki (3 923 as.) ja Zaretštšan kaupunkityyppinen taajama (2 447 as.) sekä ympäröivä maaseutu kylineen.
Dnepr-joen länsipenkereellä sijaitseva Retšytsa mainitaan asiakirjoissa jo 1213 ja 1200-luvun loppupuolella paikalla oli linnoitettua asutusta. Jo Novgorodin aikakirjoissa (1016-1471) paikkaa kutsuttiin kaupungiksi. Vuonna 1511 kaupungille määriteltiin Magdeburgin lain nojalla kaupungeille tyypillinen kaupankäyntioikeus.
Vesiyhteys on ollut kautta historian tärkeä tälle Dneprin rantakaupungille. Nykyisin kaupunkia yhdistää myös Valko-Venäjän eteläosat toisiinsa kytkevä Brest-Kobryn-Pinsk-Homel-rautatie. Samansuuntainen M10 valtatie kulkee muutaman kilometrin päässä Retšytsan eteläpuolitse ja yhdistää kaupungin Homelin alueen suurimpiin kaupunkeihin (Homel ja Mazyr). Luoteeseen vievä kantatie P82 tuo yhteyden Svetlahorskin, Babruiskin ja edelleen Minskin suuntaan.
Retšytsa on teollisuuskaupunki, jossa sijaitsee mm. telakka, tekstiilitehdas, panimo.
Theodore von Kármán
Theodore von Kármán (unkarinkielinen nimi "Tódor Kármán" tai "Tódor Szőllőskislaki Kármán"; 11. toukokuuta 1881 Budapest, Itävalta-Unkari – 7. toukokuuta 1963 Aachen, Länsi-Saksa) oli unkarilais-amerikkalainen tieteilijä, joka tutki aerodynamiikkaa ja lentotekniikkaa. Hän perusti Jet Propulsion Laboratoryn Pasadenaan Kaliforniaan, ja hänen nimensä liitetään pyörteisiin.
Kármán valmistui insinööriksi Budapestin teknillisestä korkeakoulusta 1902, ja sen jälkeen hän hakeutui Göttingenin yliopistoon Saksaan voidakseen suorittaa tohtorintutkinnon Ludwig Prandtlin ohjauksessa 1908.
Von Kármánin elinikäinen kiinnostus lentokoneisiin heräsi 1908, kun hän Ranskassa käydessään näki Henri Farmanin pitävän lentokoneellaan Pariisin ulkopuolella lentonäytöksiä. Kun hän oli palannut Göttingenin yliopistoon opettamaan, häneen ottivat yhteyttä von Zeppelinin ilmalaivan parissa työskentelevät henkilöt. Von Kármán sai tehtäväksi yrittää vähentää ilmalaivan ilmanvastusta. Hänen havaintojaan virtaviivojen merkityksestä pidettiin uraauurtavina.
Kármán valittiin 1913 Aachenin teknillisen korkeakoulu aerodynamiikan osaston johtajaksi, ja hän rakensi suuren tutkimuslaboratorion ja sinne tuulitunnelin. Siellä hän laski Junkersin ensimmäisen yksitasoisen lentokoneen siipiprofiilit.
Antisemitismin nousu sai hänet muuttamaan vuonna 1930 Yhdysvaltoihin.
Onnellinen mies (elokuva)
Onnellinen mies on Hannu Kahakorven ohjaama televisioelokuva vuodelta 1979. Elokuva perustuu Arto Paasilinnan samannimiseen romaaniin.
Onnellinen mies (täsmennyssivu)
Onnellinen mies voi tarkoittaa seuraavia asioita:
Dublinin taistelu
Dublinin taistelu oli Irlannin sisällissodan aloittanut taistelu, joka käytiin 28. kesäkuuta – 5. heinäkuuta 1922. Taistelut alkoivat, kun Irlannin vapaavaltion väliaikaishallituksen joukot hyökkäsivät Dublinin oikeustalolle, jota Irlannin tasavaltalaisarmeija (IRA) piti hallussaan. Taistelut päättyivät tasavaltalaisten tappioon.
14. huhtikuuta 1922 noin 200 Irlannin tasavaltalaisarmeijan militanttia miehitti Dublinin oikeustalon Rory O'Connorin johdolla. He halusivat aseellisen yhteenoton Yhdistyneen kuningaskunnan kanssa ja toivoivat tätä kautta Ison-Britannian ja Irlannin sopimuksen kaatuvan ja yhdistävän kahteen ryhmittymään jakautuneen IRA:n taisteluun yhteistä vihollista vastaan. Osa irlantilaisista piti hyökkäystä kuitenkin kapinana, joka irlantilaisten tulisi hoitaa brittien sijasta. Yhdistynyt kuningaskunta painosti Irlannin vapaavaltion väliaikaishallintoa puuttumaan kapinaan.
Winston Churchill lupasi väliaikaishallinnon vastaperustetun armeijan komentajalle Michael Collinsille tykistöä ja kaksi kenttätykkiä sijoitettiin Parliament Steetille ja Winetavern Streetille. 28. kesäkuuta tykit avasivat tulen.
Ensimmäisen päivän tykistötulen jälkeen britit päättivät antaa väliaikaishallinnolle lisää aseistusta. Britit tarjosivat Collinsille haupitseja ja tarjoutuivat myös pommittamaan oikeustaloa lentokoneilla. Collins pelkäsi aseiden aiheuttavan siviiliuhreja eikä ottanut vastaan kuin kaksi kenttätykkiä. 29. kesäkuuta joukot tekivät rynnäkön oikeustalolle. Lopulta oikeustaloa hallussaan pitäneet joukot antautuivat väliaikaishallinnon joukoille.
Taistelut kuitenkin jatkuivat heinäkuun viidenteen päivään saakka eri puolilla Dublinia.
Jonne Hattunen
Jonne Hattunen (s. 15. heinäkuuta 1985 Kajaani) on suomalainen jääkiekkopuolustaja, joka pelaa Mestis-joukkue Kajaanin Hokissa. Hattusen vahvuudet ovat koko ja kiekollinen peli ja heikkous oman pään pelaaminen.
Hattunen on Kajaanin Hokin kasvatti. Hän pelasi joukkueessa ensimmäiset miesten pelinsä jo 16-vuotiaana Suomi-sarjassa kaudella 2001–2002. Hattunen voitti sarjan mestaruuden ja oli nostamassa Hokkia Mestikseen kaudeksi 2002–2003, jollon hän pelasi sarjatasoa ylempänä seitsemän runkosarja- ja yhden playoff-ottelun. Hattunen pelasi kauden aikana myös kaksi ottelua lainalle Porin Ässien A-nuorissa.
Kauden 2003–2004 Hattunen pelasi Pelicansin A-nuorissa. Hän pelasi kauden aikana joukkueessa myös yhden SM-liigaottelun. Kaudeksi 2004–2005 Hattunen siirtyi Rauman Lukkoon. Hän pelasi siellä kaksi kautta kokonaan A-nuorissa. Kaudella 2006–2007 Hattunen kuului Lukon SM-liigarinkiin. Hän aloitti kautensa lainalla Mestis-joukkue Forssan Palloseurassa, josta Hattunen palasi marraskuussa 2006 joulutaukoon asti kestävällä lainasopimuksella Kajaanin Hokkiin. Hattunen jatkoi joukkueessa lopulta koko loppukauden ja voitti Mestiksen mestaruuden keväällä 2007. Hattunen jatkoi uudella sopimuksella Hokissa kaudella 2007–2008, joka päättyi Mestis-hopeaan. Hän jatkoi sopimustaan myös kaudelle 2008–2009, jolloin Hattunen teki Mestiksen yhden kauden piste-ennätyksensä tehoilla 7+9=16. Hän voitti kauden päätteeksi Mestis-pronssia.
Hattunen jatkoi Hokissa jälleen kaudella 2009–2010, joka päättyi kuitenkin olkapäävammaan 30 pelatun ottelun jälkeen. Hän kävi keväällä 2010 leikkauksessa ja palasi Hokkiin kuntouduttuaan loppukauden 2010–2011 kattavalla sopimuksella joulukuussa 2010. Huhtikuussa 2011 Hattunen solmi taas vuoden mittaisen jatkosopimuksen joukkueen kanssa.
Hattusen pikkuveli Jarkko pelaa laitahyökkääjänä SM-liigaa TPS:ssä. Myös hänen nuorempi pikkuveljensä Jesse on pelannut jääkiekkoa.
Stance punks
Stance punks on japanilainen punk-yhtye. Yhtye aloitti uransa vuonna 1999.Yhtye tuli tunnetuksi Battle Royale 2 -elokuvan lopetuskappaleellaan "Mayonaka Shounen Totsugekidan".
Vastuslämpötila-anturi
Vastuslämpötila-anturi on lämpötilan mittaamiseen tarkoitettu mittauspää, jolla kosketetaan mitattavaa ainetta ja jonka resistanssi vaihtelee lämpötilan mukaan.
Platinasta valmistetut standardimalliset PT100- ja PT1000-anturit ovat hyvin yleisiä vastuslämpötila-antureita. PT100- ja PT1000-antureita on eri tarkkuusluokkia, mutta tyypillinen tarkkuus on -50..+100 °C:n lämpötiloissa 0,5 °C:n luokkaa. PT100- ja PT1000-antureiden mitta-alue on noin -200..+600 °C.
PT100-anturin nimellisvastus 0 °C on 100 ohmia ja vastuksen muutos 0,385 Ω/°C. PT1000-anturin nimellisvastus on vastaavasti 0 °C:n lämpötilassa 1000 ohmia ja vastuksen muutos 3,85 Ω/°C. Molemmissa vastuksen arvo kasvaa lämpötilan noustessa.
NTC-antureilla päästään tyypillisesti 1..2 °C:n tarkkuuksiin -50..+100 °C:n lämpötiloissa. NTC-antureiden mitta-alue on noin -50..+150 °C, ja niiden vastuksen lämpötilariippuvuus on voimakkaan epälineaarinen.
Ian Watkins
Ian David Karslake Watkins ( s. 30. heinäkuuta 1977 Pontypridd, Wales) on walesilainen muusikko, joka oli vaihtoehtorockia soittaneen Lostprophets-yhtyeen perustaja ja laulaja.
Joulukuussa 2012 Watkinsia vastaan nostettiin syytteet lapsi- ja eläinpornon hallussapidosta sekä lapsen raiskauksen suunnittelusta. Syytteiden ja oikeuskäsittelyn vuoksi Lostprophets lopetti toimintansa. Marraskuussa 2013 Watkins myönsi syytteet ja joulukuussa hänet tuomittiin 35 vuoden vankeusrangaistukseen.
Watkinsista oli tehty poliisille jo neljä vuotta ennen kiinnijäämistään ilmoituksia pedofilian harjoittamisesta, mutta poliisi ei noteerannut ilmoituksia.
Watkins hyväksikäytti lapsia yhdessä näiden äitien kanssa. Watkins oli lähettänyt yhdelle naiselle tekstiviestin ""Jos sinä kuulut minulle, niin vauvasikin kuuluu."" Watkins kommentoi tuomion saatuaan, että hänen seksuaalirikoksensa olivat "mega lolz".
Matilda ja lasten kapina
Matilda ja lasten kapina () on Danny DeViton ohjaama elokuva, joka sai ensi-iltansa 2. elokuuta 1996. Sen juoni on tuttu Roald Dahlin lastenromaanista "Matilda" (1988). Elokuvan kesto on noin 95 minuuttia, ja sen julkaissut yhtiö oli TriStar Pictures.
Matilda (elokuva)
Matilda () on vuonna 2017 ensi-iltansa saanut venäläinen historiallinen draamelokuva, jonka on ohjannut Aleksei Utšitel. Se kertoo Venäjän keisarin Nikolai II:n ja keisarillisessa baletissa tanssineen puolalaisen balettitanssijan Mathilde Krzesinskan rakkaussuhteesta.
Venäjän vanhoilliset piirit ovat vastustaneet elokuvaa rienauksena, sillä Nikolai II on Venäjän ortodoksisen kirkon pyhimys. Elokuvan ensi-illan yhteydessä 24. lokakuuta 2017 Moskovassa oli paikalla mielenosoittajia, joita pidätettiin.
Mongolian ja Tiibetin ystävyys- ja yhteistyösopimus
Mongolian ja Tiibetin ystävyys- ja yhteistyösopimuksen allekirjoittivat Mongolian ja Tiibetin hallitukset 2. helmikuuta 1913 Urgassa (nyk. Ulaanbaatar). Jälkeenpäin sopimuksen pätevyys on kuitenkin kyseenalaistettu, sillä ei ole varmuutta siitä, oliko Tiibetin hallituksen edustajilla oikeus allekirjoittaa sopimus.
Qing-dynastian kukistumisen jälkeen 1911 sekä Tiibet että Mongolia julistivat muodollisen itsenäisyytensä lamalaisten johdolla. Kiinan tasavalta ei kuitenkaan tunnustanut kumpaakaan valtiota. Sopimuksessa Mongolia ja Tiibet julistivat tunnustavansa toisensa ja liittolaisuutensa. Mongolian edustajina sopimusta allekirjoitettaessa toimivat ulkoministeri De Lama Ravdan ja kenraali Manlaibaatar Damdinsüren. Tiibetiä edustivat burjaatti ja Venäjän kansalainen Agvan Dorjiev ja tiibetiläinen Gendun-Galsan. Sopimuksen sitovuudesta on esitetty epäilyjä. 13. Dalai Lama kiisti Dorjievilla olleen oikeus allekirjoittaa sopimus Mongolian kanssa. Lisäksi kummankaan maan hallitus ei näytä ratifioineen sopimusta missään vaiheessa. Venäjän kanta on, että Dorjiev ei Venäjän kansalaisena voinut toimia Dalai Laman diplomaattisena edustajana. Sopimuksen mongoliankielinen teksti on julkaistu Mongolian tiedeakatemiassa 1982.
Sopimuksesta huolimatta useimmat maat eivät tunnustaneet kumpaakaan maata. Qing-dynastian aikaiset sopimukset estivät länsimaita tunnustamasta kumpaakaan maata.
Rhea Perlman
Rhea Perlman (s. 31. maaliskuuta 1948) on yhdysvaltalainen näyttelijä. Hän esiintyi vuosina 1982–1993 Carla Tortellin osassa tilannekomediassa "Terveydeksi" ja sai tästä roolistaan muun muassa neljä Emmy-palkintoa. Hän on esiintynyt myös elokuvissa, kuten Matildan äidin roolissa lastenelokuvassa "Matilda ja lasten kapina" (1996).
Perlman on ollut vuodesta 1982 naimisissa Danny DeViton kanssa, mutta he ilmoittivat eronneensa loppuvuodesta 2016. Parilla on kolme lasta.
Christopher Moore
Christopher Moore (s. 1957 Toledo, Ohio) on yhdysvaltalainen kirjailija. Hänen romaaninsa ovat absurdistisia fantasioita. Moore asuu San Franciscossa Kaliforniassa.
Relapse (Eminemin albumi)
Relapse on hip hop -artisti Eminemin kuudes studioalbumi, joka julkaistiin 15. toukokuuta 2009.
Eminem paljasti levyn nimeksi "Relapsen" soitettuaan Sirius Satellite Radio -palvelun sisällä toimivan oman Shade 45 -kanavansa lähetykseen. (LL Cool J:n haastattelun aikana). Samassa lähetyksessa soitettiin myös Eminemin kappale ”I’m Having A Relapse”. Samassa lähetyksessä 50 Cent vihjaili albumin ilmestyvän ”muutaman kuukauden päästä”.
Albumi myi ensimmäisen viikon aikana 608 000 kappaletta USA ssa ja 1 061 000 maailmanlaajuisesti.
Eminem julkaisi myös singlen nimeltä ”Crack A Bottle”, jossa esiintyi Eminemin lisäksi Dr. Dre ja 50 Cent. Kappaleesta tuli hitti Yhdysvalloissa ja pääsi singlelistan 1. sijalle. Albumilta julkaistiin toisetkin singlet ”We Made You” ja ”3 a.m.”, joille tehtiin musiikkivideot. Albumin neljäs single on ”Old Time’s Sake” jolla vierailee Dr. Dre. Viides single on ”Beautiful”.
Albumista julkaistiin uusi versio 21. joulukuuta 2009 nimellä "Relapse: Refill". Se sisälsi alkuperäisen 20 kappaleen (ja kahden bonuskappaleen) lisäksi bonuslevyn, jolla on seitsemän uutta kappaletta. Refilliltä julkaistiin elokuussa 2009 yksi single "Forever", jolla ovat mukana Drake, Kanye West ja Lil Wayne. Single löytyy myös "More Than a Game" -elokuvan soundtrackiltä. Refilliltä julkaistiin myös kaksi promosingleä: "Elevator" ja "Hell Breaks Loose". Kumpikin single julkaistiin 15. joulukuuta 2009.
Hiomakone
Hiomakone on puuhioketta tuottava kone, jonka toiminta perustuu mekaaniseen puun työstämiseen. Puuta painetaan pyörivää hiomakivitahkoa vasten ja sekaan johdetaan vettä, jolloin puupölystä ja vedestä muodostuu hiokemassaa. Hioketta käytetään pahvin ja paperin valmistukseen.
Paperia valmistettiin vielä 1800-luvun alkupuolella pääosin lumpusta. Paperintarpeen kasvaessa jatkuvasti ei lumppua kuitenkaan ollut riittävästi saatavilla, jolloin sille alettiin etsiä vaihtoehtoisia raaka-aineita. Materiaalina testattiin kaisloja, sammaleita, humalia, nokkosia, juolavehnän juuria, asbestia, olkea ja erilaisia puulajeja. Mullistavaksi raaka-aineeksi osoittautui puu. Yksi tätä vaihtoehtoa kehitelleistä kokeilijoista ja keksijöitä oli saksalainen hiomomestari Friedrich Keller, joka onnistui valmistamaan puusta kuitumassaa 1844. Kymmenisen vuotta myöhemmin 1852 Heinrich Voelter kehitti keksinnöstä tehdaskäyttöön soveltuvan hiomakoneen. Pariisin maailmannäyttelyssä vuonna 1867 esiteltiin kokonainen hiomo, joka toi keksinnölle maailmanmaineen.
Kylmähiomakoneeksi kutsutaan koneita, jotka käyttävät runsaasti vettä, eikä puu pääse lämpenemään. Jos vettä käytetään vähän, hiokkeen lämpötila nousee, siitä tulee karkeampaa ja kuiduista pitempiä.
Viipurilainen kirjanpainaja C. G. Holmström sai vuonna 1856 patentin keksimälleen hiomakoneelle, mutta myi patenttinsa viipurilaiselle apteekkarille Achates Thunebergille. Thuneberg rakennutti pienen puuhiomon Kinterin koskelle. Warkauden konepajalla rakennetiin hiomakone Thunebergin piirustusten mukaan ja puumassan valmistus voitiin aloittaa 1860. Raaka-aineena käytettiin haapaa. Toisen puuhiomon Suomeen rakennutti vuori-insinööri Knut Fredrik Idestam vuonna 1865 Tampereelle. Myös Idestamin hiomo käytti raaka-aineena haapaa. Vuonna 1868 Idestam rakennutti suuremman hiomon Nokialle. Kolmantena hiomon ennätti perustamaan G. A. Serlachius Mänttään.
Suomessa voi katsoa vallinneen 1870-luvun alussa pienen puuhiomoiden perustamisaallon, jonka seurauksena vuonna 1875 puuhiomoita oli jo 12:
Aurikalsiitti
Aurikalsiitti on karbonaattimineraali jota tavataan usein sekundäärimineraalina sinkki- ja kupariesiintymien hapettumisvyöhykkeiden yhteydessä. Sen kemiallinen kaava on (Zn,Cu)(CO)(OH) Ainesosien sekoitussuhteet voidaan lukea myös niin, että se koostuu 46% sinkkioksidista, 28% kuparioksidista, 16% hiilihaposta ja 10% vedestä.
Aurikalsiitti on erittäin pehmeää, ja sen kovuus onkin vain 1–2 Mohsin kovuusasteikolla. Se lohkeaa täydellisesti ja sen kiilto on helmimäinen tai silkkimäinen.
Aurikalsiitti on kidejärjestelmältään ortorombinen
Tätä mineraalia esiintyy erittäin harvoin erillisinä kiteinä. Yksittäiset kiteet näyttävät neuloilta suurennuslasilla katsottuna. Aurikalsiitti on helppo tunnistaa, koska se reagoi laimennettuun suolahappoon poreillen ja muodostaen hiilidioksidia. Se palaa vihreällä liekillä, koska se sisältää kuparia, mutta se ei sula.
Aurikalsiitilta puuttuu fluoresenssi.
Aurikalsiittia on löydetty Meksikosta, Yhdysvalloista ja Siperiasta. Se muodostaa tyypillisesti sinisiä tai vihreitä kiteitä.
Aurikalsiittia on helppo naarmuttaa ja vaurioittaa sormenkynnellä. Vaikka sitä esiintyy monissa maissa, parhaat esiintymät ovat Yhdysvaltojen Arizonassa ja Utahissa sekä Meksikossa. Jos aurikalsiittia löytyy, se on puhdistettava erittäin varovaisesti tislatulla vedellä.
Aurikalsiitin nimi tarkoittaa "messinkimalmia", mutta koska se on niin harvinaista, sitä on tuskin käytetty messingintuotantoon. Erikoisen värisenä se on kuitenkin hyvä sinkkiesiintymien indikaattori.
Jouluksi kotiin (albumi)
Jouluksi kotiin on suomalaislaulaja Jani Wickholmin joululauluja sisältävä viides studioalbumi. Se julkaistiin 5. marraskuuta 2008.
Albumin ainoa uusi kappale on "Jouluksi kotiin". Muut ovat perinteisiä, Wickholmille tärkeitä joululauluja.
Vuoksen Satama
Vuoksen Satama on Stora Enson satama Imatralla. Satamaan mahtuu kolme laivaa samaan aikaan. Satamaan tuodaan puuta tehtaan tarpeisiin. Ensimmäinen laiva satamassa oli Bore IX 1960-luvun lopussa. Bore IX oli ensimmäinen laiva, joka käytti Saimaan kanavaa.
Orellaniini
Orellaniini on eräissä sienilajeissa tavattava myrkyllinen alkaloidi, bipyridyylirakenteinen toksiini.
Orellaniinia esiintyy erityisesti seitikeissä ("Cortinarius"). Se tuhoaa ensisijaisesti munuaiskudosta. Varhaisoireet ovat lievät. Latenssiaika munuaisvauriosta kertoviin oireisiin voi olla jopa pari viikkoa. Oireita ovat muun muassa väsymys, suun kuivuminen, jatkuva virtsaamistarve, alavatsasärky ja lihassärky. Lopulta virtsaneritys lakkaa kokonaan. Orellaniinimyrkytystä voidaan hoitaa keinomunuaishoidolla eli hemodialyysilla. Voidaan myös tehdä munuaisensiirto.
Orellaniinin kemiallinen kaava on CHNO, moolimassa 252,17 g/mol ja CAS-numero 37338-80-0.
Humbersiden lentoasema
Humbersiden lentoasema (IATA: HUY, ICAO: EGNJ) sijaitsee North Lincolnshiren alueella Englannissa, 18,5 kilometriä Grimsbyn rannikkokaupungista länteen, 21 kilometrin etäisyydellä Kingston upon Hullin kaupungista etelään ja saman verran Scunthorpen kaupungista itään, A18-valtatien varrella. Kyseessä on pieni kansainvälinen lentoasema, jonka on omistanut Manchester Airports Group (MAG) vuodesta 1999. MAG on suurin englantilaisomisteinen lentoasemayhtiö, joka ilmoitti vuonna 2008 tavoitteiden uudesta arvioinnista Humbersiden lentoaseman osalta. Kaikki mahdollisuudet, myös lentoaseman luovuttaminen, olivat harkinnassa.
Kilpailevia lentoasemia ovat Robin Hood Airport Doncaster Sheffield 33 kilometrin etäisyydellä, East Midland 82 kilometrin päässä ja Leeds-Bradford 87 kilometrin päässä. Doncaster-Sheffield avattiin vuonna 2005. Kaikki kolme kilpailevaa asemaa tarjoavat laajemman reittilentojen valikoiman.
Humbersiden lentoasemaa käytti 516 000 reitti- ja tilauslentojen matkustajaa vuonna 2006, mikä merkitsi 13%:n kasvua vuodesta 2005. Matkustajamäärä ylsi Yhdistyneen kuningaskunnan 29. sijalle. Vuonna 2007 koettiin 9,5%:n lasku, jolloin matkustajamäärä oli 467 000. Vuoden 2008 matkustajamääräksi ennakoidaan 446 000:n tasoa heinäkuun väliaikaisten tilastojen perusteella.
Kyseessä on suosittu yleisilmailun lentoasema, mihin vaikuttavat kentän kokoon nähden alhaiset laskeutumis- ja toimenpidemaksut. Kyseessä on myös Pohjanmeren öljy- ja kaasukentille liikennöivien helikopterien tärkein tukikohta.
Asema on palvellut Royal Air Forcen Kirmingtonin tukikohtana, joka avattiin 2. maailmansodassa vuonna 1941. Tukikohtaa käytti Avro Lancaster -koneilla varustettu lentolaivue numero 166. Lentoasema hylättiin sodan jälkeen vuonna 1945, ja alue jäi vaille käyttöä vuoteen 1974 saakka. Tuolloin paikalliset päättäjät avasivat aseman uudelleen Kirmingtonin lentoaseman nimellä. Englannin paikallishallinnon uudistuksissa seutu sai Humbersiden nimen, jolloin lentoaseman nimeksi vaihdettiin Humbersiden lentoasema. Kiitotie 03/21 laajennettiin nykyisiin mittoihinsa vuonna 1992, jolloin laajemmilla konetyypeillä voitiin liikennöidä.
Robbie Brightwell
Robbie Brightwell (s. 27. lokakuuta 1939 Rawalpindi, Pakistan) on entinen brittiläinen pikajuoksija ja olympiamitalisti. Hänen päämatkansa oli 400 metrin juoksu.
Brightwell juoksi Rooman 1960 olympialaisissa 400 metrin juoksun välierissä Britannian ennätyksen 46,1 s mutta ei selviytynyt loppukilpailuun. Heinäkuussa 1962 hän juoksi 440 jaardilla Euroopan ennätyksen 45,9 s voittaessaan Englannin mestaruuden. Euroopan-mestaruuskilpailuissa Belgradissa hän voitti 400 metrillä kultaa ajalla 45,9 ja 4 × 400 metrin viestijuoksussa hopeaa ajalla 3.05,9. Kilpailuvuosi 1962 päättyi marraskuussa Perthissä käytyihin Kansainyhteisön kisoihin, joissa Brightwell juoksi 440 jaardilla ajan 46,8 ja sai hopeaa hävittyään Jamaikan George Kerrille 0,1 sekuntia.
Tokion 1964 olympialaisissa Brightwell sijoittui 400 metrin juoksussa neljänneksi ajalla 45,7. Hopeaa hän sai 4 × 400 metrin viestissä (loppuaika 3.01,6), jonka loppusuoralla hän ohitti Trinidad ja Tobagon Wendell Mottleyn. Joulukuussa 1964 hän avioitui olympiavoittaja Ann Packerin kanssa. Heidän poikansa Ian ja David pelasivat pitkään ammattilaisina jalkapalloa muun muassa Manchester Cityn joukkueessa.
Kortteinen
Kortteinen on kylä Kaavin kunnassa Pohjois-Savossa. Kylä sijaitsee noin 15 kilometrin päässä Kaavin kirkonkylästä.
Asukkaita Kortteisen kyläkeskuksessa on reilut 30. Asukasmäärä on noin 250, jos mukaan lasketaan kylän lähialueet 5 km säteellä.
Kortteisessa toimi kyläkauppa, joka on nyt lakkautettu. Kylällä on myös koulu, jossa iltaisin pidetään kerhoja koululaisille. Kortteisen koulua uhkaa lakkautus syksyllä 2016.
Suomen Eurooppaliike
Suomen Eurooppaliike ry () on suomalainen kansalaisliike, jonka tarkoituksena on tukea eri tavoin Suomen jäsenyyttä Euroopan unionissa. Se perustettiin vuonna 1995, vuoden 1994 EU-kansanäänestyksen jälkeen. Liikkeen perustivat samat henkilöt, jotka olivat keskeisissä tehtävissä kansanäänestystä varten perustetussa Kyllä Euroopalle ry:ssä. Suomen Eurooppaliikkeen tarkoitus on tukea eri tavoin Suomen jäsenyyttä EU:ssa. Päätoimintamuotona ovat Eurometri -nimisen laajalevikkisen tabloid-lehden julkaiseminen sekä EU-aiheinen internet-sivusto. Eurometri -lehti perustettiin vuonna 1995, myöhemmin se alkoi ilmestyä myös internetissä sekä englanninkielisenä painettuna versiona. Suomen Eurooppaliikkeen puheenjohtajana on toiminut perustamisesta alkaen Timo Erikäinen ja pääsihteerinä Pauli Kivipensas. Eurometrin päätoimittajan tehtäviä hoiti 1995-2005 Matti Niiranen. Vuodesta 2006 alkaen päätoimittajana on toiminut Pauli Kivipensas ja toimitussihteerinä Joni Rannanpää.
Kimmo Happo
Kimmo Happo (s. 21. huhtikuuta 1979 Kajaani) on suomalainen entinen jääkiekkoilija. Hän edusti kiekkouransa aikana Vaasan Sportia, Kajaanin Hokkia ja Esbjerg IK:ta.
The Fear (kappale)
The Fear on Lily Allenin kappale ja ensimmäinen single hänen toiselta albumiltaan "It's Not Me, It's You". Kappale on aikaisemmin Lily Allenin MySpaceen lisätty raita ”I Don't Know”. ”The Fear” kuultiin ensimmäistä kertaa BBC Radio 1:ssä 1. joulukuuta. 5. joulukuuta ”The Fear” julkaistiin iTunesissa.
Luettelo Utajärven julkisista taideteoksista ja muistomerkeistä
Luettelo Utajärven julkisista taideteoksista ja muistomerkeistä sisältää Utajärven kunnassa olevat pysyvät patsaat, muistomerkit ja muistolaatat.
Konnia ja koukkuja
Konnia ja koukkuja on Sanoma Magazines Finlandin kustantama Disneyn eläinmaailman ankkasarjoja käsittelevän "Ankantekijät"-sarjan yhdeksäs teos. Kaikki teoksen tarinat on piirtänyt Paul Murry. Käsikirjoittajana toimii muun muassa Carl Fallberg. Kirja on julkaistu keväällä 2008.
Eurometri
Eurometri on Suomen Eurooppaliike -yhdistyksen vuonna 1995 perustama lehti, jonka tavoitteena on Eurooppa-tietouden lisääminen ja Suomen EU-jäsenyyden tukeminen. Eurometri ilmestyy tabloid-formaatissa 3–4 kertaa vuodessa. Lehden painos on ollut keskimäärin noin 100 000 kappaletta.
Lehti on ollut useille suomalaisille europarlamentaarikoille yksi kanava viestiä, useat EU-parlamentin jäsenet kolumnoivat säännöllisesti Eurometrissä. EU-parlamenttivaalien yhteydessä lehdestä on otettu keskimääräistä suurempia painoksia ja siinä on julkaistu runsaasti eri puolueiden ja niiden ehdokkaiden kirjoituksia ja vaalimainoksia. Poliittisen sisällön lisäksi lehdessä kerrottaan laajasti suomalaisen talouselämän ja EU-lobbaajien tavoitteista.
Lehteä on tukenut muun muassa Suomen ulkoasiainministeriö kehitysyhteistyön tiedotusmäärärahoistaan. Lehden päätoimittajana toimi 1995-2005 Matti Niiranen ja vuodesta 2006 alkaen Pauli Kivipensas. Lehdestä on ilmestynyt myös muutama englanninkielinen versio.
Talthybios
Talthybios () oli kreikkalaisessa mytologiassa Agamemnonin ystävä ja airut Troijan sodan aikana. Hänet mainitaan vieneen Briseiksen Akhilleuksen teltasta yhdessä Eurybateen kanssa, sekä airuena, jota Agamemnon pyytää uhraamaan lampaan jumalille ennen Menelaoksen ja Pariin kaksintaistelua.
Häntä kunnioitettiin Spartassa ja Aigionissa sankarina, jolle tarjottiin uhrilahjoja. Molemmissa kaupungeissa väitettiin Talthybioksen haudan sijaitsevan siellä.
It’s Not Me, It’s You
It’s Not Me, It’s You on laulaja-lauluntekijä Lily Allenin toinen studioalbumi. Levy julkaistiin ensimmäisenä Japanissa 4. helmikuuta 2009, Britanniassa 9. helmikuuta 2009 ja päivää myöhemmin eli 10. helmikuuta Yhdysvalloissa ja Kanadassa sekä ainakin Brasiliassa. Albumi julkaistiin Suomessa 11. helmikuuta.
Albumi debytoi Yhdysvalloissa Billboard 200 -listan viidennellä sijalla. Suomessa se ylsi virallisen albumilistan sijalle 11.
Lily vaihtoi albumin nimen, koska hän tylsistyi ensimmäiseen. Alkuperäinen nimi oli "Stuck on the Naughty Step". Ensimmäisen singlen piti alun perin olla "Everyone's At It", mutta sekin vaihdettiin. Ensimmäinen single on "The Fear". "The Fear" on yksi aiemmin Lilyn Myspaceen lisätty kappale silloiselta nimeltään "I Don't Know". Huhtikuussa 2008 Lily kertoi, että vaihtaa tyyliään skasta elektropopiin. Hän on myös kertonut, että aikoo lähteä kiertueelle.
Agyemang Opoku
Agyemang Opoku (s. 7. kesäkuuta 1989 Obuasi) on ghanalainen jalkapalloilija, pelipaikaltaan hyökkääjä. Opoku pelaa tällä hetkellä qatarilaisessa Al-Saddissa.
Opoku aloitti jalkapalloilun kotimaassaan Ghanassa Ashanti Gold SC:n joukkueessa, josta hän siirtyi heinäkuussa 2007 Tunisiaan CS Sfaxieniin neljän vuoden sopimuksella. Ensimmäisellä kaudellaan hän teki viisi maalia. Opoku kuitenkin jätti joukkueen joulukuussa 2008 siirtyessään qatarilaiseen Al-Saddiin.
Bruce Tulloh
Bruce Tulloh (29. syyskuuta 1935 Datchet, Berkshire – 28. huhtikuuta 2018 Marlborough) oli brittiläinen kestävyysjuoksija. Hänellä oli laaja juoksuskaala ja hän saavutti ainoan arvokisavoittonsa 5 000 metrin juoksussa. Hän juoksi useimmiten paljain jaloin.
Bruce Tulloh juoksi vuonna 1961 suosikkiradallaan Southamptonissa 3 maililla Britannian ennätyksen 13.12,0. Alkuvuonna 1962 hän kilpaili Uudessa-Seelannissa ja teki tammikuussa maililla oman ennätyksensä 3.59,3 Wanganuin 385 jaardin ruohoradalla – kilpailun voitti Peter Snell uudella maailmanennätyksellä 3.54,4. Samoissa maisemissa hän juoksi 2 mailia aikaan 8.33,7. Belgradin EM-kilpailuissa 1962 avojaloin juossut Tulloh karkasi 5 000 metrillä vastustajiltaan toiseksi viimeisellä kierroksella ja voitti kultaa ajalla 14.00,6. Saman vuoden marraskuussa Perthissä käydyissä Kansainyhteisön kisoissa hän sijoittui 3 maililla neljänneksi.
Vuonna 1966 Tulloh juoksi 6 maililla Euroopan ennätyksen 27.23,8. Samana vuonna Budapestin EM-kilpailuissa hän sijoittui 10 000 metrillä kuudenneksi. Olympialaisissa hän ei urallaan menestynyt. Kesällä 1969 hän juoksi Yhdysvaltain halki 65 päivässä; matkaa kertyi 4 630 kilometriä.
Owe Jonsson
Owe Jonsson (23. marraskuuta 1940 Växjö, Ruotsi – 29. syyskuuta 1962) oli ruotsalainen pikajuoksija.
Jonsson voitti Belgradin EM-kilpailuissa 1962 kultaa 200 metrin juoksussa ajalla 20,7 s. Hän kuoli auto-onnettomuudessa kaksi viikkoa mestaruutensa saavuttamisen jälkeen.
Turkmenistanin sosialistisen neuvostotasavallan hymni
Turkmenistanin sosialistisen neuvostotasavallan hymni oli Turkmenistanin hymni vuodesta 1946 vuoteen 1997 saakka, vaikka maa itsenäistyi Neuvostoliitosta 1991. Laulun sävelsi Veli Mukhatov ja sanat on kirjoittanut Aman Kekilov.
Gottlieb Kreidl
Gottlieb Kreidl (1850-1908) oli itävaltalainen paperimestari, joka perusti Verlan puuhiomon ja pahvitehtaan yhdessä saksalaisen paperimestarin Luis Hänelin ja viipurilaisen liikemiehen Wilhelm Dippellin kanssa vuonna 1882.
Gottlieb Kreidl muutti Suomeen noin 24-vuotiaana vuonna 1874 tullakseen Kuusankosken tehtaalle (nykyinen UPM-Kymmene oyj) paperimestariksi. Kreidlia pidettiin Kuusankoskella kyvykkäänä mestarina, joka osasi käsitellä hyvin työväkeä. Työskenneltyään Kuusankoskella seitsemän vuotta Kreidl osti Verlasta koskitontin ja siihen kuuluvat oikeudet Hugo Neumanilta, jonka puuhiomo oli toiminut Verlankosken partaalla 1872–1876. Tarkoituksena oli perustaa oma puuhiomo ja kun tulipalo vielä teki tuhojaan Kuusankosken tehtaalla, siirtyi hän kokonaan uuden yrityksensä pariin. Yhtiökumppaneiksi tulivat Kymintehtaalle vuonna 1876 värvätty saksalainen paperimestari Luis Hänel ja viipurilainen liikemies Wilhelm Dippell.
Gottlieb Kreidlin tehtäväksi tuli tehtaan pyörittäminen käytännössä, jolloin hänestä tuli myös sen kasvot paikkakunnalla, tehtaan "patruuna". Patruuna ja patrunessa Emilia Kreidl asettuivat asumaan Verlaan, jonne rakennettiin pian isännöitsijänrakennus, joka tunnetaan edelleen patruunan pytinkinä. Kreidl muistetaan Verlassa toisaalta ankarana miehenä, toisaalta lupsakkana ja hyväntahtoisena. Tehdas perusti kylään kansakoulun, jonka johtokunnan itseoikeutettu johtaja oli Kreidl. Läheisellä Kokkokalliolla kerrotaan vietetyn juhannusjuhlia, joissa patruuna tarjosi kyläläisille mm. pullia, paperosseja ja pelimannimusiikkia. Kuulemma myös ilotulituksia pidettiin.
Gottlieb Kreidl kuoli hoitokodissa Helsingissä 7. lokakuuta 1908, Emilia Kreidl oli kuollut jo 1903. Heillä ei ollut yhtään tunnustettua lasta.
James Burrows
James Edward Burrows (s. 30. joulukuuta 1940) on yhdysvaltalainen televisio-ohjaaja. Hän syntyi Los Angelesissa Abe Burrowsin poikana ja valmistui Oberlin Collegesta. Hän on voittanut useita Emmy-palkintoja. Sarjoja, joiden parissa hän on työskennellyt, ovat olleet muiden muassa "Terveydeksi", "Will & Grace" ja "Sinkkuisä Gary".
Awka
Awka on Anambran osavaltion pääkaupunki Nigerian eteläosassa. Vuonna 2000 siellä oli noin 138 000 asukasta. Suurin osa alueen asukkaista on igboja.
Kaupungissa on yliopisto, Nnamdi Azikiwe University, jota käy lähes 25 000 opiskelijaa. Siitä tuli itsenäinen valtion rahoittama oppilaitos vuonna 1992.
Luis Hänel
Luis Hänel (1836–1905) oli saksalainen paperimestari, joka perusti Pohjois-Kymenlaaksoon Verlan puuhiomon ja pahvitehtaan yhdessä itävaltalaisen paperimestarin Gottlieb Kreidlin ja viipurilaisen liikemiehen Wilhelm Dippellin kanssa vuonna 1882.
Luis Hänel oli syntynyt Sachsenin Breitenbrunnissa lähellä Dresdeniä. Hänet värvättiin Kymintehtaalle (nykyinen UPM-Kymmene oyj) paperimestariksi ja Suomeen tullessaan hän oli noin 40-vuotias. Kymintehtaan kanssa samasta koskesta sai vesivoimansa Kuusankosken tehdas, jonka paperimestarin Gottlieb Kreidlin kanssa Hänel perusti Verlan puuhiomon ja pahvitehtaan vuonna 1882. Kolmanneksi yhtiömieheksi tuli viipurilainen liikemies Wilhelm Dippell. Alun perin yhtiön voitot ja tappiot jaettiin tasan kolmen yhtiömiehen kesken ja Hänelin tehtäväksi nimettiin Kreidlin kanssa vastata tehtaan käytännön toiminnasta. Mitään viitteitä Hänelin asumisesta Verlassa ei kuitenkaan ole säilynyt ja Hänel muuttikin melko pian takaisin Saksaan, missä hän saattoi toki toimia apuna esimerkiksi koneostoksissa. Kymmenen vuotta myöhemmin uusitussa yhtiösopimuksessa Hänelin osuus voitoista ja tappioista oli enää 3/12. Hänel kuoli Dresdenissä 1905.
Eastern Airways
Eastern Airways on Humbersiden lentoasemalla perustettu brittiläinen lentoyhtiö, joka liikennöi koti- ja ulkomaille reitti- ja tilauslentoja. Yhtiön reittilentoja käyttää vuosittain noin 700 000 matkustajaa.
Henkilöstön toimipaikkoina käytettäviä lentoasemia ovat Humberside, Leeds-Bradford, Newcastle, Durham Tees Valley, East Midland, Southampton, Mansaari, Aberdeen, Wick, Hawarden ja Norwich.
Yhtiö aloitti toimintansa joulukuussa 1997 reittilennoilla Aberdeenin ja Humbersiden välillä. Helmikuussa 1999 yhtiö osti manchesterilaisen Air Kilroe -lentoyhtiön. Eastern Airwaysille siirrettiin 30. maaliskuuta 2003 alkaen British Airways CitiExpressin reittejä ja BAe Jetstream 41 -koneita.
Eastern Airways on liikennöinyt 24. huhtikuuta 2006 alkaen Cardiffin ja Newcastlen välistä reittiä sen jälkeen, kun Air Wales päätti keskeyttää reittilentonsa 23. huhtikuuta alkaen. Eastern Airways hankki henkilöstön ja yhden Jetstream 41 -koneen liikennöimään tätä reittiä sekä lentoja Brysseliin. Reitti Brysseliin lakkautettiin muutamassa kuukaudessa, kun matkustajamäärä jäi vähäiseksi. Lontoon City Airportin ja Newcastlen välinen reitti on myös lakkautettu, mikä johtui kohonneista Lontoon laskeutumismaksuista. Myöhemmin yhtiö avasi reitin Durham Tees Valleyn ja Brysselin välillä. 13. elokuuta alkaen yhtiö on liikennöinyt Saab 2000 -koneella Aberdeenin ja Norjan Stavangerin välillä kahdesti päivässä. Stavangerin reitillä Eastern Airwaysin kanssa kilpailee norjalainen Widerøe-lentoyhtiö.
Euroopan alueellisten lentoyhtiöiden liitto palkitsi Eastern Airwaysin vuoden parhaana lentoyhtiönä kaudella 2006/07 sekä toiseksi parhaana kausina 2003/04 ja 2004/05.
Yhtiö on hankkinut Yhdysvalloista Jetstream 41 -simulaattorin, jota muutkin lentoyhtiöt käyttävät koulutukseen. Heinäkuussa 2007 Eastern Airwaysin kerrottiin hankkivan kaksi tai useampia Saab 2000 -koneita käytettyinä Stavangerin reitille ja tilauslennoille. Noin 50-paikkaisten koneiden tilauslentoihin kohdistuu kasvavasti kysyntää, johon merkittävä osa Eastern Airwaysin toiminnasta kohdentuu.
Eastern Airways avasi 5. tammikuuta 2014 kahdesti päivässä liikennöidyn reitin Lorientin ja Lyonin välille.
Heinäkuussa 2015:
Nicholas Colasanto
Nicholas Colasanto (19. tammikuuta 1924 – 12. helmikuuta 1985) oli yhdysvaltalainen näyttelijä. Hän tuli tunnetuksi Coach Ernie Pantusson roolista tilannekomediasarjassa "Cheers". Hän esiintyi myös elokuvissa, joiden joukossa on "Kuin raivo härkä" (1980). Kuoleman aiheutti 61-vuotiaana sydänvika.
"Cheers" toi Colasantolle kolme Emmy-ehdokkuutta vuosina 1983, 1984 ja 1985. Näyttelijä oli myös toisen maailmansodan veteraani.
Vilmos Varjú
Vilmos Varjú (10. kesäkuuta 1937 Gyula – 17. helmikuuta 1994 Budapest) oli unkarilainen kuulantyöntäjä. Hän oli 1960-luvulla lajinsa paras eurooppalainen.
Vilmos Varjú sijoittui Tukholman EM-kilpailuissa 1958 seitsemänneksi tuloksella 16,77 m. Rooman 1960 olympialaiset jäivät häneltä väliin jalan murtumisen vuoksi. Kaksi vuotta myöhemmin Belgradin EM-kilpailuissa hän voitti ylivoimaisesti kultaa; hänen paras työntönsä kantoi 19,02 m ja hänen kaikki viisi mitattua työntöään olivat pidempiä kuin hopeamitalisti Viktor Lipsnisin paras tulos (18,38). Tokion 1964 olympialaisissa hän saavutti olympiapronssia tuloksella 19,39 m jättäen kaksinkertaisen olympiavoittajan Parry O'Brienin neljänneksi ja estäen yhdysvaltalaisten kolmoisvoiton.
Ensimmäisissä sisäratojen EM-kilpailuissa Dortmundissa 1966 Varjú voitti kultaa tuloksella 19,05 m. Samana vuonna Budapestin EM-kilpailuissa hän voitti toisen ulkoratojen Euroopan-mestaruutensa. Hän työnsi ensimmäisellään voittotuloksen 19,43 m ja oli jälleen ylivoimainen. Hän astui neljä viimeistä työntöään tahallisesti yli ja sai kotiyleisöltä vihellyksiä. Méxicon 1968 olympialaisissa Varjú sijoittui karsinnassa 13:nneksi ja jäi niukasti ulos loppukilpailusta – hänen tuloksensa 18,86 m jäi 4 cm karsintarajasta, ja viimeiselle loppukilpailuun päässeelle hän hävisi yhden sentin. Ateenan EM-kilpailuissa 1969 hän oli seitsemäs (tulos 18,78) ja Helsingin EM-kilpailuissa 1971 neljäs (19,99). Vielä Münchenin 1972 olympialaisissa hän sijoittui kahdeksanneksi tuloksella 20,10 m.
Uransa parhaan tuloksen 20,45 m Varjú työnsi vuonna 1971.
John Ratzenberger
John Deszo Ratzenberger (s. 6. huhtikuuta 1947) on yhdysvaltalainen näyttelijä. Hän tuli tunnetuksi Cliff Clavinin roolista tilannekomediasarjassa "Cheers". Hän on esiintynyt myös elokuvissa ja tullut tällä saralla tunnetuksi varsinkin ääninäyttelijänä Pixarin animaatioista. Hänellä on ollut jokin osa jokaisessa Pixarin pitkässä animaatiossa.
Ratzenberger syntyi katoliseen perheeseen Bridgeportissa, Connecticutissa. Hän oli "Cheersistä" ehdolla kahden Emmy-palkinnon saajaksi vuosina 1985 ja 1986.
Johann Christian Polycarp Erxleben
Johann Christian Polycarp Erxleben (1744-1777) oli saksalainen luonnontieteilijä. Hän toimi fysiikan ja eläinlääketieteen professorina Göttingenin Georg-August-yliopistossa. Erxleben oli perustamassa eläinääketidettä yliopistotasoisena oppiaineena.
The Christian Science Monitor
The Christian Science Monitor (CSM) on Yhdysvalloissa ilmestyvä kansainvälinen viikoittain ilmestyvä julkaisu, jota julkaistaan myös verkossa. Verkkojulkaisun kanssa ilmestyy myös päivittäin uutiskirjeitä, jota voi lukea mobiililaitteilla. Lehden perusti vuonna 1908 Mary Baker Eddy, joka on Kristillinen tiede -liikkeen perustaja.
Maaliskuussa 2008 sanomalehden levikiksi ilmoitettiin 56 083. Lokakuussa 2008 tappiollinen lehti ilmoitti, että se lopettaa viidesti viikossa maanantaista perjantaihin ilmestyneen paperiversionsa julkaisemisen ja siirtyy verkkoon huhtikuussa 2009. Viikkolehti jatkaa kuitenkin ilmestymistä painettuna.
CSM on saanut seitsemän Pulitzer-palkintoa, viimeksi vuonna 2008. Sen päätoimittaja on John Yemma.